b'\n_START_ARTICLE_\nPer Elofsson\n_START_SECTION_\nEluk\xc3\xa4ik\n_START_PARAGRAPH_\nPer hakkas suusatama kolmeaastaselt. Ta proovis mitmeid spordialasid, sealhulgas j\xc3\xa4\xc3\xa4hokit ja jalgpalli, aga kuna ta oli eakaaslastest l\xc3\xbchem, oli tal raske nendega sammu pidada._NEWLINE_Kui Per sai kuueseks, osales ta esimest korda suusatamise v\xc3\xb5istlustel Ume\xc3\xa5 l\xc3\xa4histel ja l\xc3\xb5petas v\xc3\xb5istluse kolmanda kohaga, v\xc3\xb5ites nii oma esimese auhinna._NEWLINE_V\xc3\xa4iksena kuulus Per R\xc3\xb6b\xc3\xa4cki suusaklubisse, kus ta isa Tore oli treeneriks._NEWLINE_12-aastaselt sattus Per Elofsson raskesse \xc3\xb5nnetusse. Ta oli koos isaga motokrossirajal s\xc3\xb5itmas. Per, kes armastas suuri kiirusi, andis m\xc3\xa4rjal rajal gaasi, kuni s\xc3\xb5itis \xc3\xbchte auku. Per lendas mootorrattaga \xc3\xbcmber ja kukkus vastu raja piirdetara. \xc3\x95nnetus l\xc3\xb5ppes murtud nina ja mitmest kohast l\xc3\xb5hki rebitud n\xc3\xa4oga. Kui isa Peri autosse aitas ja haiglasse suundus, arvas Per, et haiglasse mineku v\xc3\xb5iks rahulikult vahele j\xc3\xa4tta ja parema meelega tahaks ta midagi s\xc3\xbc\xc3\xbca. Isa pidas siiski paremaks korra enne arsti juurest l\xc3\xa4bi k\xc3\xa4ia ja n\xc3\xa4gu paari pistega kokku lappida. Tegelikult pidi arst tegema enam kui 200 pistet. Kokku tehti Perile kaks operatsiooni, mille k\xc3\xa4igus v\xc3\xa4ike osa tema \xc3\xbchest k\xc3\xb5rvast siirdati ninale, et lappida kahjustusi._NEWLINE_\xc3\x9cleriigilise suusav\xc3\xb5istluse finaali j\xc3\xb5udis Per esmakordselt 13-aastaselt. Seal saavutas ta 33. koha. J\xc3\xa4rgmisel aastal saavutas ta samadel v\xc3\xb5istlustel 34. koha. See andis talle motivatsiooni ning ta t\xc3\xb6\xc3\xb6tas trennides k\xc3\xb5vasti._NEWLINE_17-aastaselt osales Per Elofsson esimest korda Rootsi noorte meistriv\xc3\xb5istlustel. J\xc3\xa4rgmisel aastal saavutas ta neljanda koha ja v\xc3\xb5itis Folksam Cupi. Tuginedes nendele saavutustele otsustas ta 16-aastaselt saada t\xc3\xa4isajaga suusatajaks ja l\xc3\xa4ks \xc3\xb5ppima Lycksele suusag\xc3\xbcmnaasiumisse, kus \xc3\xbcheks tema treeneriks sai Ove Westerberg._NEWLINE_Per sai Ovega h\xc3\xa4sti l\xc3\xa4bi ja tema areng oli v\xc3\xa4ga kiire. \xc3\x9chel hetkel avastasid nad treeneriga, et Per oli k\xc3\xb5igist teistest kiirem. Petter \xc3\x96gren, kes oli sel ajal samuti samas meeskonnas, meenutab, et sel aja oli olemas neli distantsi, mida s\xc3\xb5ideti: l\xc3\xbchike, keskmine ja pikk ning R\xc3\xb6b\xc3\xa4cki distants, mis t\xc3\xa4hendas, et Per oli ees ja teised R\xc3\xb6b\xc3\xa4ckist p\xc3\xa4rit suusatajad tema j\xc3\xa4rel. Kooli ajal andis Per endast parima, et saada heaks suusatajaks._NEWLINE_Sekka sattus ka hetki, kus kogu ta tulevik suusatajana sattus ohtu. Kord s\xc3\xb5ites koolist koju sattus ta auto\xc3\xb5nnetusse, kus oleks peaaegu kaotanud oma elu. Suur veoauto vajus k\xc3\xbcljeli tema auto peale ning Peri p\xc3\xa4\xc3\xa4stis vaid see, et ta suutis piisavalt kiiresti h\xc3\xbcpata juhiistmelt k\xc3\xb5rvalistmele \xe2\x80\x93 juhi kohal sai auto katus vastu maad litsutud.\n_START_SECTION_\nMaailma karikav\xc3\xb5istlustel\n_START_PARAGRAPH_\nPer Elofsson osales karj\xc3\xa4\xc3\xa4ri jooksul 65 MK-etapil ja j\xc3\xb5udis poodiumile 23 korral, millest 11 korral k\xc3\xb5ige k\xc3\xb5rgemale astmele.\n_START_SECTION_\nIsiklikku\n_START_PARAGRAPH_\nElofsson elab R\xc3\xb6b\xc3\xa4ckis ja kuulub kohalikku spordiklubisse IFK Ume\xc3\xa5, kuhu ta v\xc3\xb5eti 19-aastaselt. Ta elab koos Jenny Gustafssoniga._NEWLINE_Per Elofsson on 182 cm pikk ja kaalub 74 kg. Juuksed on pruunid, silmad sinised. Kinganumber on 43.'